за монтирането на такива средства е целесъобразно да се вземат предвид различията между предприятията, особено по отношение на техния размер, производството и естеството на производствения процес, за да се гарантира, че спазването на това изискване не налага прекомерна тежест, по-специално за малките оператори, включително малките и средните предприятия (МСП). Тъй като средствата срещу подправяне са от особено значение за автоматизираното производство на тютюневите изделия, с цел да се гарантира, че целостта на уникалните идентификатори на равнище потребителска опаковка е адекватно защитена, е целесъобразно задължението за монтиране на такива средства да се ограничи до оператори, различни от операторите, които използват изцяло ръчни производствени процеси.
 (13)
 За да се сведе до минимум въздействието на системата за проследяване върху схемите за производство и разпространение, на икономическите оператори следва да бъде позволено предварително да поръчват партиди с уникалните идентификатори. За да се избегне обаче презапасяване с уникалните идентификатори от икономическите оператори и за да се контролира размерът на отделните поръчки, следва да се определи срок за прилагането на уникалните идентификатори, издавани както на равнище потребителска опаковка, така и на равнище големи опаковки. С тези мерки следва също така да се смекчи евентуалното прекомерно въздействие върху дейностите по генерирането и издаването, извършвани от издателите на идентификатори.
 (14)
 С цел да се осигури правилното функциониране на системата за проследяване, икономическите оператори и операторите на първите търговски обекти за продажба на дребно следва предварително да подадат искане пред съответните издатели на идентификатори за идентификаторен код на икономически оператор и за идентификаторен код на обект за всеки отделен обект. Определянето на идентификаторни кодове на икономически оператор и идентификаторни кодове на обекти позволява ефикасно идентифициране на всички купувачи и на действителния маршрут на транспортиране от производствения обект до първия търговски обект за продажба на дребно, както е предвидено в член 15, параграф 2, букви и) и й) от Директива 2014/40/ЕС.
 (15)
 Производителите или вносителите следва също така да подадат искане за идентификаторен код на машини, използвани за производството на тютюневи изделия. Задължението за подаване на искане за идентификаторни кодове на машини позволява ефикасната идентификация на машината, използвана за производство на тютюневи изделия, в съответствие с член 15, параграф 2 буква в) от Директива 2014/40/ЕС.
 (16)
 С цел да се гарантира, че информацията, която се съдържа в уникалния идентификатор, може да бъде записвана и предавана от всички съответни икономически оператори, както и да се гарантира съвместимостта на уникалния идентификатор с външните компоненти, като например сканиращи устройства, следва да бъдат посочени видовете разрешени носители на данни.
 (17)
 За да може системата за проследяване да постигне целите си, е необходимо тя да позволява лесно предаване на всички необходими данни, да предлага защитено съхранение на данни и да предлага пълен достъп до тези данни на Комисията, компетентните органи на държавите членки и външния одитор. Архитектурата на системата за съхраняване следва също така да позволява на производителите и вносителите да изберат независима трета страна доставчик на услуги за съхраняване на данни, с която да сключат договори за съхраняване на данни за целите на осигуряване на хостинг на данните, свързани изключително с техните тютюневи изделия